**Budapest Főváros VII. Kerület Erzsébetváros Önkormányzata Képviselő-testületének**

**…/2020. (…) önkormányzati rendelete**

**az önkormányzat tulajdonában lévő közterületen elhelyezett vendéglátó-ipari teraszok működésének rendjéről szóló 46/2012. (XII.17.) önkormányzati rendelet és az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításáról**

Budapest Főváros VII. Kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott jogalkotói hatáskörében, valamint

az 1. alcím tekintetében a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 2. pontjában kapott felhatalmazás alapján,

a 2. alcím tekintetében a kereskedelemről szóló 2005. évi CLXIV. törvény 6. § (4) bekezdés a) pontjában és 12. § (5) bekezdésében kapott felhatalmazás alapján

a következőket rendeli el:

**1. Az önkormányzat tulajdonában lévő közterületen elhelyezett vendéglátó-ipari teraszok működésének rendjéről szóló 46/2012. (XII.17.) önkormányzati rendelet**

**(a továbbiakban: Terasz Ör.) módosítása:**

**1. §** A Terasz Ör. 3. § (1) bekezdése helyébe a következő rendelkezés lép:

*„(1) A teraszok – a (3), (7) és (8) bekezdésben foglalt eltéréssel – 22 és 6 óra között nem tarthatnak nyitva.”*

**2. §** (1) A Terasz Ör. 3. §-a a következő (7) bekezdéssel egészül ki:

*„(7) A teraszok az e rendeletben foglalt rendelkezések hatóság által megállapított megsértéséig, de legfeljebb 2020. szeptember 15. napjáig, pénteki és szombati napokon 22 és 24 óra között az erre vonatkozó eltérő nyitva-tartási engedély nélkül is nyitva tarthatnak.”*

(2) A Terasz Ör. 3. §-a a következő (8) és (9) bekezdéssel egészül ki:

*„(8) A teraszok egy naptári évben legfeljebb két alkalommal 22 és 24 óra között az erre vonatkozó eltérő nyitva-tartási engedély nélkül is nyitva tarthatnak, kizárólag kulturális esemény megtartása érdekében.*

*(9) A (8) bekezdésben meghatározott eltérő nyitva-tartáshoz a Budapest Főváros VII. Kerület Erzsébetváros Önkormányzata Képviselő-testülete Városüzemeltetési Bizottságának hozzájárulása szükséges.”*

**2. Az üzletek éjszakai nyitvatartási rendjéről szóló 25/2020. (VI.25.) önkormányzati rendelet (a továbbiakban: Nyitvatartási Ör.) módosítása:**

**3. §** A Nyitvatartási Ör. 8. §-a a következő (3) bekezdéssel egészül ki:

*„(3) A külön nyitvatartási engedély iránti kérelem nem utasítható el abban az esetben, ha Kereskedő maradéktalanul teljesítette az e rendeletben foglalt feltételeket.”*

**4. §** A Nyitvatartási Ör. 9. §-ában a *„A külön nyitvatartási engedély iránti kérelemnek tartalmaznia kell különösen:”* szövegrész helyébe a *„A külön nyitvatartási engedély iránti kérelemnek tartalmaznia kell:”* szöveg lép.

**5. §** A Nyitvatartási Ör. 10. § (1) bekezdésben a *„A külön nyitvatartási engedély tartalmazza különösen:”* szövegrész helyébe a *„A külön nyitvatartási engedély tartalmazza:”* szöveg lép.

**6. §** A Nyitvatartási Ör. 11. § b) pontjában a *„az engedélyben foglaltak, vagy az engedélyben meghatározott feltételek megsértése visszavonással;”* szövegrész helyébe a *„az engedélyben foglaltak, vagy az engedélyben meghatározott feltételek megsértésének hatóság általi megállapítása következtében az engedély visszavonásával;”* szöveg lép.

**7. §** (1) A Nyitvatartási Ör. 13. § (5) bekezdésében a *„A (2) bekezdésben meghatározott”* szövegrész helyébe a *„Az (1) bekezdés b) pontjában meghatározott”* szöveg lép.

(2) A Nyitvatartási Ör. 13. §-a a következő (6) bekezdéssel egészül ki:

*„(6) Az (1) bekezdés b) pontjában meghatározott bírságot a Kereskedő a bírság kiszabásáról szóló döntés véglegessé válását követő 15 napon belül köteles megfizetni az Önkormányzat 11784009-15507008 számú fizetési számlájára.”*

**8. §** A Nyitvatartási Ör. 15. §-a helyébe a következő rendelkezés lép:

*„****15. §*** *A külön nyitvatartási engedélyt a hatóság – csütörtöki nappal kezdődően – 3 napra, és legfeljebb 5 alkalommal szüneteltetheti, ha Kereskedő vagy az általa üzemeltetett vendéglátó üzlet az engedélyben meghatározott feltételeket megsérti.”*

**9. §** A Nyitvatartási Ör. a következő 7/A. alcímmel egészül ki:

*„****7/A. A külön nyitvatartási engedély nyilvántartása***

***15/A. §*** *(1) Az Önkormányzat közigazgatási területén található, külön nyitvatartási engedéllyel rendelkező üzletekről a jegyző nyilvántartást vezet.*

*(2) A jegyző által vezetett nyilvántartás nyilvános, a jegyző a nyilvántartást az Önkormányzat honlapján közzéteszi.”*

**3. Záró rendelkezések**

**10. §** E rendelet a kihirdetését követő napon lép hatályba, és a hatályba lépését követő napon hatályát veszti.

**dr. Laza Margit Niedermüller Péter**

**jegyző polgármester**

**Záradék**

A rendelet kihirdetése 2020. ………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**dr. Laza Margit**

**jegyző**

**Általános indokolás**

Az üzletek éjszakai nyitvatartási rendjéről szóló önkormányzati rendelet hatályba lépését követő rövid időszakban is számtalan olyan észrevétel érkezett az Önkormányzat felé, amely indokolja a jogszabályi rendelkezések felülvizsgálatát, és a rendelkezések betartása, betartatása érdekében, elsősorban azok szövegszerű pontosítását. Ezen felül a közelmúltban elszenvedett veszélyhelyzet által a kerületben található vendéglátó üzleteknek okozott károk enyhítésére, és meghatározott időszakra az Önkormányzat engedélyezni kívánja a vendéglátó üzletek előtti közterületen elhelyezett teraszok hosszított, azaz pénteki és szombati napokon 22 és 24 óra közötti nyitva tartását is.

**Részletes indokolás**

1-2. § A vendéglátó teraszok működési idejének szabályozását szolgáló különös rendelkezés bevezetését szolgáló rendelkezés.

3-5. § Az üzletekre vonatkozó külön nyitvatartási engedély kiadásával kapcsolatos hatósági eljárás pontosításával összefüggő rendelkezés.

6. § Az üzletekre vonatkozó külön nyitvatartási engedély megszűnésével kapcsolatos hatósági eljárás pontosításával összefüggő rendelkezés.

7. § A bírság megfizetésére, illetve a megfizetés határidejére vonatkozó rendelkezés, illetve a szövegezés pontosítása.

8. § A külön nyitvatartási engedélyt hatóság által szüneteltetetésére vonatkozó rendelkezés szövegszerű pontosítása.

9. § Az üzletekre vonatkozó külön nyitvatartási engedély nyilvántartására vonatkozó rendelkezés.

10. § Hatályba léptető rendelkezés.